CELEX: C2007/129/29
Language: sk
Date: 2007-06-09 00:00:00
Title: Vec T-100/07: Žaloba podaná 4. apríla 2007 – UPS Europe a UPS Deutschland/Komisia

9.6.2007   
            
            
               SK
            
            
               Úradný vestník Európskej únie
            
            
               C 129/16
            
         Žaloba podaná 4. apríla 2007 – UPS Europe a UPS Deutschland/Komisia
   (Vec T-100/07)
   (2007/C 129/29)
   Jazyk konania: angličtina
   Účastníci konania
   
      Žalobcovia: UPS Europe NV/SA (Brusel, Belgicko) a UPS Deutschland Inc. & Co. OHG (Neuss, Nemecko) (v zastúpení: T. Ottervanger a E. Henny, advokáti)
   
      Žalovaná: Komisia Európskych spoločenstiev
   Návrhy
   Žalobcovia navrhujú aby Súd prvého stupňa:
   
               —
            
            
               určil v súlade s článkom 232 ES, že Komisia porušila povinnosť konať z dôvodu, že nerozhodla o sťažnosti žalobcov podanej Komisii 22. apríla 2004,
            
         
               —
            
            
               zaviazal Komisiu na náhradu trov konania žalobcov,
            
         
               —
            
            
               prijal ďalšie opatrenia, ktoré Súd prvého stupňa považuje za vhodné.
            
         Žalobné dôvody a hlavné tvrdenia
   Svojím návrhom žalobcovia podávajú žalobu podľa článku 232 ES a tvrdia, že Komisia neprijala konečné rozhodnutie o ich sťažnosti pôvodne podanej 22. apríla 2004, doplnenej výzvou konať predloženou 27. novembra 2006, vzhľadom na údajné zneužitie dominantného postavenia Deutsche Post podľa článku 82 ES.
   Žalobcovia tvrdia, že majú legitímny záujem na predložení takejto sťažnosti v súlade s požiadavkami článku 7 ods. 2 nariadenia č. 1/2003 (1) a že sa ich nečinnosť Komisie bezprostredne a osobne dotýka. Žalobcovia tvrdia, že sú dotknutí stanovením nadmerných cien zo strany Deutsche Post na trhu na výstupe ako spotrebitelia a aj ako konkurenti.
   Žalobcovia ďalej tvrdia, že podľa oznámenia Komisie o riešení sťažností predložených podľa článkov 81 ES a 82 ES (2) má Komisia povinnosť na základe sťažnosti na porušenie článku 82 ES začať konanie proti subjektu, proti ktorému sťažnosť smeruje, alebo prijať konečné rozhodnutie o zamietnutí sťažnosti potom, čo sťažovateľovi umožní predložiť vyjadrenie. Žalobcovia napriek tomu tvrdia, že hoci predložili svoje vyjadrenia k predbežnému zamietnutiu sťažnosti v určenej lehote, Komisia neprijala žiadne konečné rozhodnutie, čím porušila právo Spoločenstva.
   Žalobcovia nakoniec tvrdia, že vzhľadom na okolnosti predmetného prípadu bolo približne trojročné obdobie, počas ktorého Komisiu opakovane vyzývali na konanie, dostatočne dlhé na prijatie konečného rozhodnutia. Najmä obdobie 18 mesiacov, ktoré ubehlo od predloženia ich posledného vyjadrenia, je podľa žalobcov viac ako dostatočné na to, aby umožnilo Komisii ukončiť tretiu fázu vyšetrovania.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1 – 25; Mim. vyd. 08/002, s. 205).
   
      (2)  Ú. v. EÚ C 101, 27.4.2004, s. 65 – 77.